Die prentjie wat verdwyn hoe langer jy daarna kyk …Grafika via NightBreeze13, Reddit Kyk mooi na die aangehegte foto. Fokus op die middelpunt. Ná ŉ paar sekondes sal jy sien dat dit begin verdof en binne ongeveer ŉ minuut sal al die kleure verdof sodat jy net ŉ wit agtergrond sien. Totdat jy jou oë knip. Sodra jy jou oë beweeg, of weer aandag gee aan die foto, sal die kleure weer verskyn. Dis ŉ optiese illusie genaamd “Troxler se effek”, vernoem na Ignaz Troxler, ŉ Switserse dokter, politikus en filosoof wat in 1780 gebore is. Hy het ŉ lang loopbaan gehad, maar is veral bekend vir hierdie spesifieke effek wat hy ontdek het. Die beelde verdwyn natuurlik nie regtig nie, dis maar net ŉ illustrasie van hoe ons brein duisende sensasies hanteer. Sonder dat ons dit besef, filtreer die brein eksterne inligting, sodat ons op die belangrike inligting kan fokus. Die brein sny visuele prikkels uit wat nie verander nie, en daarom verdof die kleure in hierdie foto. Wanneer jy op die middelpunt fokus, “besluit” die brein dat die vorms nie belangrik is nie, en vul die res van die beeld met die wit buiterand.